**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2019 M. SAUSIO 31 D. SPRENDIMO NR. T2-18 „DĖL KLASIŲ IR MOKINIŲ skaičiaus SAVIVALDYBĖS bendrojo ugdymo mokyklose 2019–2020 mokslo metams NUSTATYMO“ pakeitimo“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant padidinti mokymosi vietų skaičių savivaldybės bendrojo ugdymo mokyklose (toliau – mokyklos) 2019–2020 mokslo metams Lietuvos Respublikos švietimo, mokslo ir sporto ministro nustatyta tvarka.

**2. Parengto projekto tikslai ir uždaviniai.**

Sprendimo projekto tikslas – užtikrinti mokyklinio amžiaus vaikų mokymąsi pagal privalomas pradinio ir pagrindinio ugdymo programas. Uždavinys – pakeisti Klaipėdos miesto savivaldybės tarybos 2019 m. sausio 31 d. sprendimą Nr. T2‑18 „Dėl klasių ir mokinių skaičiaus savivaldybės bendrojo ugdymo mokyklose 2019–2020 mokslo metams nustatymo“.

**3. Kaip šiuo metu yra teisiškai reglamentuojami projekte aptarti klausimai.**

2019-2020 mokslo metams pradinėse mokyklose ir progimnazijose yra nustatyta 71 pirmoji klasė (1704 mokymosi vietos) ir 59 penktosios klasės (1770 mokymosi vietų). Šiuo metu savivaldybės švietimo įstaigose ugdoma apie 1850 priešmokyklinio amžiaus vaikų, mokosi virš 1800 ketvirtokų. Vertinant mokinių registracijos informacinėje priėmimo sistemoje duomenis, prognozuojama, kad kitiems mokslo metams nustatytas nepakankamas 1-ųjų ir 5-ųjų klasių skaičius.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu atskirose savivaldybės mokyklose bus didinamas 1-ųjų ir 5-ųjų klasių skaičius, neperkeliant mokinių mokytis į antrą pamainą ir nepažeidžiant higienos normų:

* „Saulėtekio“ progimnazijoje ir „Gilijos“ pradinėje mokykloje planuojama komplektuoti po vieną papildomą 1-ąją klasę. Taip pat Vitės progimnazijai numatoma priskirti dvi papildomai formuojamas 1-ąsias klases, veiksiančias kitų mokyklų patalpose (Jūrų kadetų mokyklos arba Vytauto Didžiojo gimnazijos). 4 papildomos 1-osios klasės (96 mokymosi vietos) padės spręsti šiaurinės ir centrinės miesto dalies su mokinių priėmimu susijusias problemas;
* Liudviko Stulpino progimnazijoje planuojama komplektuoti vieną papildomą 1-ąją klasę, o „Gabijos“ progimnazijoje numatoma sumažinti vieną 1-ąją ir vietoj jos formuoti papildomą vieną 5-ąją klasę. Tokie pakeitimai atliekami, įvertinus informacinėje sistemoje užregistruotus prašymus dėl mokinių, gyvenančių minėtoms mokykloms priskirtose aptarnavimo teritorijose.

Patvirtinus sprendimo projektą, pradinėse mokyklose ir progimnazijose bus sukurta po 1800 mokymosi vietų 1-osiose ir 5-osiose klasėse, todėl prognozuojama, kad bus užtikrintas poreikis. Klasių ir mokinių jose skaičius bus tikslinamas pakartotinai, atsižvelgus į realią klasių komplektavimo situaciją š. m. rugsėjo 1 d. duomenimis.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenumatoma.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Papildomų lėšų gali reikėti tuo atveju, jeigu mokykloje, kurioje bus formuojamos Vitės progimnazijai priskirtos 1-osios klasės, teks vykdyti patalpų remonto darbus.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu tartasi su mokyklų vadovais. Sprendimo projektą vertino Klaipėdos miesto savivaldybės administracijos specialistai.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo mokyklų vadovai ir Klaipėdos miesto savivaldybės administracijos Ugdymo ir kultūros departamento Švietimo skyrius.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.
2. Sprendimo projekto lyginamasis variantas, 1 lapas.

Švietimo skyriaus vyriausioji specialistė,

pavaduojanti Švietimo skyriaus vedėją Vida Bubliauskienė